                      МОТИВИ КЪМ ПРОЕКТ ЗА ИЗМЕНЕНИЕ НА НАРЕДБАТА ЗА ПРЕМЕСТВАЕМИТЕ ОБЕКТИ ЗА ТЪРГОВСКИ И ДРУГИ ОБСЛУЖВАЩИ ДЕЙНОСТИ И ЕЛЕМЕНТИТЕ НА ГРАДСКО ОБЗАВЕЖДАНЕ НА ТЕРИТОРИЯТА НА ОБЩИНА БУРГАС

Причини, които налагат приемането на предложения проект:

В съвременните общества е немислимо всички процеси да бъдат управлявани демократично и достатъчно ефективно чрез политически процес на национално ниво. В своето ежедневие гражданите се нуждаят от задоволяването на многобройни и непрекъснато възпроизвеждащи се потребности. Организацията на дейности за предоставяне на разнообразни услуги за гражданите може да бъде възложена както на държавата, така и на общините. Тъй като става дума за разпределяне на обществени ресурси и блага, които представляват ценност за всички граждани или за отделни групи, отговорността за справедливостта в този процес е изцяло политическа. Разпределянето на ценностите между групите граждани на местно ниво е отговорност на общинските власти.

При демокрацията местната власт е политическа институция на гражданите. За гарантиране правото на гражданите на местно самоуправление и развитие на местната демокрация се създават правила и процедури. Тяхното познаване и правилно приложение е допълнително условие за съблюдаване  демократичните принципи за упражняване на властта и гражданския контрол върху нея.


Самоуправлението е основно право на гражданите и принцип на местната политика. Местното самоуправление е най-близкото до гражданите ниво на демократично управление. То им позволява да участват в процеса на взимане на решения на местно равнище. Най-пълно то се осъществява чрез решенията на общинските съвети и прякото участие на общинските съветници в постоянните и смесени комисии.
Цели, които се поставят:

Елиминиране на корупционни практики, безпристрастно и справедливо отдаване на временни обекти по смисъла на чл.56 от ЗУТ. 
Финансовите и други средства, необходими за прилагане на новата уредба:

За предлаганите промени не са необходими финансови средства.

Очакваните резултати от прилагането, включително финансовите, ако има такива:

Създаване на възможност на повече граждани да участват в процедурите по отдаване на обектите по наредбата и завишаване на приходите в общинския бюджет.
 Анализ за съответствие с правото на Европейския съюз.

Настоящите изменения на Наредбата за преместваемите обекти за търговски и други обслужващи дейности и елементите на градско обзавеждане на територията на Община Бургас са в пълно съответствие с европейското  законодателство, спазвайки в пълнота разпоредбите и целите на националното и местно законодателство.

